મૃત્યુ ન કહો મ્હેકમાં મ્હેક  મળી  જાય  તો  મૃત્યુ ન કહો તેજમાં તેજ   ભળી  જાય  તો  મૃત્યુ ન કહો રાહ જુદો  જ  જો  ફંટાય  તો  મૃત્યુ ન કહો શ્વાસની  લીલા  સમેટાય   તો  મૃત્યુ ન કહો  દીર્ઘ યાત્રાની  જરૂરતથી  સજ્જ   થઈ  જઈને એક  મંઝિલની લગન  આંખે  ઊતરવા દઈને ભાનની   ક્ષણને   કાળજીથી   સમેટી  લઈને ‘આવજો’ કહીને  કોઈ જાય  તો મૃત્યુ ન કહો  જે  નરી  આંખે  જણાયાં ન  એ તત્વો કળવા જે અગોચર છે એ અસ્તિત્વને હરદમ મળવા દૂર   દુનિયાનાં  રહસ્યોનો   તાગ   મેળવવા દૃષ્ટિ જો  આંખથી છલકાય તો  મૃત્યુ ન કહો  શબ્દ ક્યાં પહોંચે છે  તે  જાતે નીરખવા માટે ભાનની   સૃષ્ટિની   સીમાને   પરખવા  માટે દિલના  વિસ્તારની  દુનિયાઓમાં વસવા માટે કોઈ મહેફિલથી  ઊઠી જાય તો  મૃત્યુ ન કહો -હરીન્દ્ર દવે